Bácsbokod Nagyközség Önkormányzat Képviselő-testületének

15/2014. (VI.26.) önkormányzati rendelete

**az avar- és kerti hulladék égetéséről, továbbá a háztartási tevékenységgel okozott légszennyezés csökkentésének szabályairól**

Bácsbokod Nagyközség Önkormányzatának Képviselő-testülete a környezet védelmének általános szabályairól szóló 1995. évi LIII. törvény 48.§ (4) bekezdés b) pontjában kapott felhatalmazás alapján, az Alaptörvény 32. cikk (1) a) pontjában meghatározott feladatkörében eljárva, továbbá a környezet védelmének általános szabályairól szóló 1995. évi LIII. törvény 48.§ (3) bekezdése alapján az Alsó-Tisza-vidéki Környezetvédelmi és Természetvédelmi Felügyelőség, továbbá a Képviselő-testület Településfejlesztési és Környezetvédelmi Bizottság véleményének kikérésével a következőket rendeli el:

**1. §**

(1) A rendelet célja az avar-és kerti hulladékok égetésének, valamint a háztartási tevékenységekkel okozott légszennyezés csökkentése, ezáltal a környezet-és levegő minőségének megőrzése és védelme, valamint az emberek egészsége és életminősége megóvása.

(2) A rendelet személyi hatálya kiterjed minden természetes személyre, jogi személyre és jogi személyiséggel nem rendelkező szervezetre.

(3) A rendelet területi hatálya Bácsbokod település közigazgatási területére terjed ki.

**2. §**

(1) A rendeletben használt fogalmak (kerti hulladék, háztartási hulladék stb.) alatt a hulladékról szóló 2012. évi CLXXXV. törvény fogalom meghatározásait kell érteni.

(2) Elérhető legjobb technika: a korszerű technikai színvonalnak módszer, üzemeltetési eljárás, berendezés, amelyet a kibocsátások megelőzése és - amennyiben ez nem megvalósítható - a kibocsátások csökkentése, valamint a környezet egészére gyakorolt hatás mérséklése érdekében alkalmaznak.

(3) Bűz: kellemetlen szagú légszennyező anyag vagy anyagok keveréke, amely összetevőivel egyértelműen nem jellemezhető.

(4) Avar: A talaj felszínén összegyűlő ép, vagy részben bomlott növényi maradványok (levelek, gallyak, ág- és kéregdarabok stb.) többé-kevésbé összefüggő rétege.

**3. §**

1. A kerti hulladékot elsősorban helyszíni komposztálással kell hasznosítani.
2. Amennyiben a kerti hulladékot komposztálással a helyszínen hasznosítani nem lehet, úgy:

a) azt kerti hulladékgyűjtővel ellátott területeken azokba kell gyűjteni,

b) e rendeletben szabályozott módon lehet elégetni.

**4. §**

1. Avart és kerti hulladékokat égetni csak március, április, szeptember és október hónapokban lehet, azt napnyugta előtt be kell fejezni.

(2) Avart és kerti hulladékot nyílt téren úgy szabad égetni, hogy a környezetére káros hatással ne járjon, tűz-és robbanásveszélyt ne jelentsen. Amennyiben az égetéssel járó hatásokat (füst, bűz, pernye, hőterhelés) felerősítő időjárási körülmény alakul ki, az égetést be kell fejezni.

(3) Szabadban (vagy nyílt téren) a tüzet őrizetlenül hagyni nem szabad és veszély esetén – vagy ha arra már szükség nincs – a tüzet azonnal el kell oltani.

(4) Az avar és kerti hulladékok égetésének helyszínén olyan eszközöket, illetve felszerelést kell készenlétben tartani, amelyekkel a tűz terjedése megakadályozható, illetőleg a tűz eloltható.

(5) Az égetés megkezdése előtt annak tényét és pontos helyszínét, időpontját rövid úton (személyesen, távbeszélőn, faxon) vagy írásban be kell jelenteni a tűzoltóságnak.

**5. §**

Egyéb biztonságtechnikai vagy tűzvédelmi szabályok előírásai vagy tartós szárazság miatt elrendelt általános tűzrakási tilalom alól e rendelet nem ad felmentést.

**6. §**

A háztartási tüzelőberendezések és azok tartozékainak rendeltetésszerű használatáról, azok időszakosan esedékes ellenőrzési, illetve karbantartási munkáinak elvégzéséről a berendezés tulajdonosa köteles gondoskodni a légszennyező anyagok káros mértékű kibocsátásának csökkentése érdekében.

**7. §**

(1) Háztartási- és egyéb hulladékot, illetve más jogszabály szerint veszélyes hulladéknak minősülő anyagokat a kerti hulladékkal együtt nyílt téren, vagy háztartási tüzelőberendezésben elégetni tilos.

(2) A háztartásban, kis mennyiségben keletkező veszélyesnek nem minősülő papír-, és fahulladék háztartási tüzelőberendezésben történő égetése külön engedély nélkül végezhető.

(3) Lábon álló növényzet, tarló, illetve növénytermesztéssel összefüggésben keletkezett hulladék égetése tilos, kivéve, ha a földművelésügyi feladatok ellátásáért felelős miniszter a mezőgazdasági, nem veszélyes hulladékok részletes szabványozásában másként nem rendelkezik.

(4) Engedély nélküli nyílt téri égetésnek minősül, ha a hulladékot – háztartási tüzelőberendezésben történő elégetés kivételével - meggyújtják, vagy - elemi kár kivételével - bármilyen más okból eredően kigyullad.

(5) Az ingatlan tulajdonosa, kezelője, illetve használója köteles - a diffúz levegő terhelés elkerülése érdekében – a tüzelőberendezés rendszeres karbantartásáról és tisztántartásáról gondoskodni.

(6) Bűzzel járó tevékenység során az elérhető legjobb technika alkalmazásával meg kell akadályozni, hogy a lakosságot zavaró bűz ne kerüljön a környezetbe. Az elérhető legjobb technika alkalmazását, az egyedi határértéket, illetőleg a lakosságot zavaró bűzzel járó tevékenység korlátozását, vagy betiltását a közegészségügyi hatóság állásfoglalása alapján a környezetvédelmi hatóság határozatban írja elő.

**8. §**

A rendeletben foglaltak betartásának ellenőrzésére, illetve az előírások megszegése esetén a szükséges intézkedések megtételére - amennyiben az intézkedés más szerv hatáskörébe nem tartozik - Bácsbokodi Polgármesteri Hivatalának arra feljogosított ügyintézője jogosult.

**9. §**

E rendelet a kihirdetését követő napon lép hatályba.

Bácsbokod, 2014. június 25.

P.H.

Kovács László Virágné dr. Welchner Edit

polgármester jegyző

Záradék:

A rendeletet a mai napon kihirdettem.

Bácsbokod, 2014. június 26.

P.H.

Virágné dr. Welchner Edit jegyző